Антони Погорельски иповест иалху аспектакль "Черная курица, или Подземные жители" РУСДРАМ асценаҟны ихәмарын ҩынтә: асааҭ 16.00 рзи асааҭ 19.00 рзи. Ахәаԥшыҩцәа рыԥсы ӡаны иахәаԥшуан аспектакль. Аԥсшьарақәа раангьы адәахьы идәылҵуамызт. Урҭ злазхалаз алакә аԥырҵра рҭахымызт.
"Черная курица, или Подземные жители" – XIX ашәышықәсазы Урыстәыла иаԥҵаз автортә лакәуп.
Аиҩызареи аибаҭиреи ирызкуп алакә. Ари аҭоурых иунарбоит ахәыҷқәа ирыхьуа, урҭ анухоуршҭуа. Араҟа иубоит имариам афырхаҵа хәыҷы игәы изырхьуа аҭагылазаашьақәа.
Афырхаҵа ишоурапатараан ибоит акәытқәеи арбаӷьқәеи рышьҩы – аҭакәажәи заҳәақәа еилазҵо арыцарцәеи, иара иихьчо акәтеиқәаҵәа Чернушкеи.
Ароль хада дыхәмаруеит Дмитри Пациа. 13-шықәса зхыҵуа артист хәыҷы атеатр асценаҿ дықәгылоит раԥхьаӡа акәны. Акызаҵәык ицәыуадаҩу атекст аҵареи аҳәареи роуп. Иара иазгәеиҭоит маҷк ахулиганра злоу аҵаҩы-ҷкәын ироль анагӡара рацәак ишицәыуадаҩым.
РУСДРАМ азал ахәаԥшцәа рыла иҭәуп. Аиҳараҩык хәыҷқәоуп. Аӡәгьы иемоциақәа иҵәахуам. Ахәаԥшыҩцәа иазгәарҭоит артистцәа рыхәмарра шьахә.
Арежиссиор Анастас Кичик иажәақәа рыла ароль азы аҷкәын инаԥхьара експерементк иаҩызан, иинтересын. "Раԥхьаӡа акәны ас идуу ароль аҷкәын хәыҷы исырхәмарит", - иҳәоит иара.
Алакә џьашьахә иаҳәоит имариоу амҩақәа рыԥшаара ишашьҭалатәым, аиҳабацәа ишырзыӡырыҩлатәу, аҽырԥагьарагьы уҽшацәыухьчалаша.
Аспектакль "Черная курица, или Подземные жители" апремиера аҽны ҩынтә ихәмарын. Афырхаҵа хада, аҷкәын Алиоша ироль нарыгӡон Дмитри Пациеи Марина Сичинааи.